Ir-raba' laqgħa f'livell ministerjali mas-Serbja dwar l-Adeżjoni saret illum fi Brussell biex jinfetħu n-negozjati dwar il-Kapitolu 5 - Akkwist pubbliku, u biex il-Kapitolu 25 - Xjenza u riċerka - jinfetaħ u jingħalaq proviżorjament. Id-delegazzjoni tal-Unjoni Ewropea kienet immexxija mis-Sur Miroslav Lajčák, Ministru għall-Affarijiet Barranin u Ewropej tar-Repubblika Slovakka, f'isem il-Presidenza Slovakka tal-Kunsill tal-Unjoni Ewropea. Il-Kummissjoni Ewropea kienet irrappreżentata mis-Sur Johannes Hahn, Kummissarju għall-Politika Ewropea tal-Viċinat u n-Negozjati għat-Tkabbir. Id-delegazzjoni Serba kienet immexxija mis-Sinjura Jadranka Joksimović, Ministru mingħajr portafoll responsabbli għall-integrazzjoni Ewropea. Bil-Konferenza tal-lum, minn total ta' 35 kapitolu ta' negozjar, s'issa nfetħu sitt kapitoli għan-negozjati li minnhom diġà ngħalaq kapitolu wieħed proviżorjament. Ser jiġu ppjanati aktar Konferenzi dwar l-Adeżjoni, kif xieraq, sabiex il-proċess jitmexxa 'l quddiem fl-ewwel nofs tal-2017. In-negozjati dwar l-adeżjoni tnedew f'Jannar 2014. Il-kapitoli kkonċernati Rigward il-kapitoli fuq l-aġenda, l-Unjoni eżaminat mill-qrib l-istat ta' tħejjija attwali tas-Serbja. Kapitolu 5 - Akkwist Pubbliku Bil-fehim li s-Serbja għandha tkompli tagħmel progress fuq l-allinjament u l-implimentazzjoni tal- fil-Kapitolu 5 - Akkwist pubbliku, l-UE nnotat li hemm punti ta' riferiment li jeħtieġ li jintlaħqu biex dan il-kapitolu jingħalaq proviżorjament. Il-punti ta' riferiment huma kif ġej: - Is-Serbja tallinja l-qafas legali nazzjonali tagħha b'mod sħiħ mal- tal-UE fir-rigward tal-oqsma kollha tal-akkwist pubbliku, inkluż il-leġislazzjoni tagħha dwar il-konċessjonijiet u l-ftehimiet internazzjonali li jeżentaw ċerti xogħlijiet mir-regoli tal-akkwist pubbliku. - Is-Serbja tistabbilixxi l-kapaċità amministrattiva u istituzzjonali adatta fil-livelli kollha u tieħu l-miżuri adegwati sabiex tiżgura l-implimentazzjoni u l-infurzar adatti tal-leġislazzjoni nazzjonali f'dan il-qasam fi żmien adegwat qabel l-adeżjoni. Dan jinkludi, b'mod partikolari: a) l-implimentazzjoni tal-istrateġija tas-Serbja għall-iżvilupp tal-akkwist pubbliku għall-2014-2018 biex ittejjeb il-kapaċità amministrattiva tagħha, b'mod partikolari billi ssaħħaħ il-persunal tal-Uffiċċju tal-akkwist pubbliku u billi tiżgura t-taħriġ adatt fil-livelli kollha għall-partijiet ikkonċernati kollha; b) it-tħejjija ta' għodod prattiċi ta' implementazzjoni u monitoraġġ (inkluż regoli amministrattivi, manwali ta' istruzzjonijiet u dokumenti ta' kuntratti standard); c) it-tisħiħ ta' mekkaniżmi ta' kontroll, inkluż monitoraġġ mill-qrib u trasparenza akbar tal-fażi ta' eżekuzzjoni ta' kuntratti pubbliċi u valutazzjonijiet sistematiċi tar-riskji bi prijoritizzazzjoni tal-kontrolli f'setturi u proċeduri vulnerabbli; d) il-funzjonament effikaċi tas-sistema ta' rimedji; e) il-miżuri relatati mal-prevenzjoni u l-ġlieda kontra l-korruzzjoni u l-konflitti ta' interess, fil-qasam tal-akkwist pubbliku fil-livell ċentrali kif ukoll dak lokali. - Is-Serbja turi rekord ta' sistema tal-akkwist pubbliku ġusta u trasparenti, li tipprovdi valur għall-flus, kompetizzjoni u salvagwardji b'saħħithom kontra l-korruzzjoni. Kapitolu 25 - Xjenza u Riċerka Rigward in-negozjati dwar il-Kapitolu 25 - Xjenza u Riċerka, l-UE qieset li, b'mod eċċezzjonali, il-punti ta' riferiment għall-għeluq proviżorju ta' dan il-kapitolu ma kinux meħtieġa, billi l-istat ta' tħejjija tas-Serbja fil-qasam tax-xjenza u r-riċerka huwa ġeneralment tajjeb, u billi l-obbligi tal- f'dan il-kapitolu għandhom kamp ta' applikazzjoni limitat u huma ta' natura partikolari. Għalhekk, l-UE nnotat li f'dan l-istadju mhumiex meħtieġa aktar negozjati dwar dan il-kapitolu. Għaż-żewġ kapitoli fuq l-aġenda, il-monitoraġġ tal-progress fl-allinjament mal- u tal-implimentazzjoni tiegħu ser ikompli matul in-negozjati kollha. L-UE ssottolinjat li ser tiddedika attenzjoni partikolari għall-monitoraġġ tal-kwistjonijiet speċifiċi kollha msemmijin fil-pożizzjonijiet komuni tagħha. L-UE ser terġa' lura, jekk ikun meħtieġ, għal dawn il-kapitoli f'mument opportun. Ara l-paġna tal-laqgħa